မုန့်လုံးရေပေါ်

မုန့်လုံးရေပေါ်သည် ကောက်ညှင်းဖြင့် ပြုလုပ်သည့် မြန်မာ့ သွားရည်စာ တစ်မျိုးဖြစ်သည်။ ကောက်ညှင်းလုံးအား ရေနှင့်ပြုတ်ရာတွင် ကောက်ညှင်းကျက်ပါက ရေပေါ် ပေါ်လာသည့် အတွက် မုန့်လုံးရေပေါ်ဟု ခေါ်သည်။ ကောက်ညှင်း သက်သက်ဖြင့် သော်လည်းကောင်း ထန်းလျက် သို့မဟုတ် ကြံသကာခဲကို ဌာပနာသွင်း၍ သော်လည်းကောင်း ပြုလုပ် စားသုံး ကြသည်။ မြန်မာ့ရိုးရာအလိုက် တန်ခူးလတွင် မုန့်လုံးရေပေါ်များဖြင့် အလှူလုပ်လေ့ရှိသည်။ 

မုန့်လုံးရေပေါ်သည်လည်း တရုတ်လူမျိုးများ၏ ရိုးရာသွားရည်စာ တစ်မျိုးဖြစ်သည်။ တရုတ်တို့သည် တရုတ်ပြက္ခဒိန် ၁ လ ပိုင်း ၁၅ ရက်နေ့တွင် ကျရောက်သည့် ယွမ်ရှောင်းကျယ်ခေါ် မီးပုံးပွဲတော်နှင့် နေ့တာအရှည်ဆုံးနေ့ တုန်းကျိခေါ် ဆောင်းရာသီ ဝင်သည့်နေ့တွင် စားသုံးလေ့ရှိသည်။ တရုတ်ဘာသာဖြင့် မုန့်လုံးရေပေါ်အား ‘ယွမ်ရှောင်း’ (元宵) သို့မဟုတ် ‘ထန်းယွမ်’ (湯圓) ဟုခေါ်သည်။ 

တရုတ်လူမျိုးများ မုန့်လုံးရေပေါ် ပြုလုပ်ရာတွင် တောင်ဆားခေါ် ပဲအချို၊ သကြားရောထားသည့် နှမ်းမဲမှုန့်၊ မြေပဲမှုန့်တို့ကို ဌာပနာ အဖြစ် ထည့်လေ့ရှိသည်။ အေးချမ်းသည့် ရာသီတွင် ကစော်၊ ကြက်ဥတို့ဖြင့် ရောချက်ထားသည့် မုန့်လုံးရေပေါ်ကိုလည်း လူကြိုက်များကြသည်။ တရုတ်တို့သည် မုန့်လုံးရေပေါ်ကို အငံချက်၍လည်း စားသုံးကြသည်။ အငံချက်ရာတွင် အသားသွပ်ကာ ချက်ပြုတ်သည့်အပြင် ဝက်သား၊ ဝက်သည်း၊ မုန်လာဥဖြူ၊ မုန်ညှင်းများဖြင့်လည်း ဟင်းရည်ချက်သကဲ့သို့ ချက်စားတတ်သည်။ တရုတ်တို့သည် မုန့်လုံးကို ဆီဖြင့်ကျော်၍သော်လည်းကောင်း ရေခံ ပေါင်း၍သော်လည်းကောင်း အခြားနည်းများဖြင့်လည်း ပြုလုပ် စားသုံးလေ့ရှိသည်။

ဓာတ်ပုံများ

ကိုးကား 

အစားအစာ